**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.12.2019, ora 08.00 – 10.12.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.12.2019, ora 7.00**

**RÂURI**

**Debitele au fost,** **în general, staţionare**, exceptând cursul inferior al Someşului, unde au fost în scădere.

Formaţiunile de gheaţă (gheaţă la maluri, năboi, izolat pod de gheață) prezente pe râurile din Maramureș, Transilvania, nordul Munteniei au fost în diminuare și ușoară restrângere, iar cele prezente pe râurile din Moldova se mențin fără modificări importante.

Debitele se situează, în general, la valori cuprinse între 30-100% din mediile multianuale lunare, mai mici (sub 30% din normalele lunare) pe: Mara, Tur, Crasna, Barcău, Crişul Alb, Crişul Negru, Bega Veche, Moraviţa, Râmnicu Sărat, Bârlad, Jijia, unii afluenţi ai Someșului (Şieu, Ilişua, Lonea, Lăpuş, Cavnic) și Mureșului (Luţ, Comlod, Feernic, Vișa, Secaș, Ampoi, Sebeş, Râul Mare).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staţionare.**

Sunt posibile mici creşteri de niveluri şi debite pe unele râuri din nordul, vestul şi centrul ţării ca urmare a precipitaţiilor prognozate, cedării apei din stratul de zăpadă, evoluţiei formaţiunilor de gheaţă şi propagării.

Formaţiunile de gheaţă (gheaţă la maluri, năboi, izolat pod de gheață) prezente pe râurile din zonele montane din nordul, centrul şi estul țării vor fi în restrângere, diminuare şi eliminare, menţinându-se podurile de gheaţă pe râurile din nordul Moldovei.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 09-10.12.2019 **a fost în scădere, având valoarea de 4600 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4500 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 09.12.2019, ora 08.00 –10.12.2019, ora 06.00**

**În ţară,** vremea a fost deosebit de caldă, exceptând sudul și centrul Moldovei, precum și Transilvania, unde valorile termice s-au situat în jurul mediilor climatologice specifice datei. Temperaturile maxime au fost cuprinse între -1 grad la Brașov și 15 grade la Caransebeș, Lugoj, Călărași și Rădăuți. Cerul a fost variabil, mai mult noros în regiunile vestice și nord-vestice, unde cu totul izolat a plouat slab, iar în Munții Apuseni precipitațiile au fost mixte. Mai ales dimineața și noaptea a fost ceață în Transilvania și pe arii restrânse în restul teritoriului. Vântul a suflat slab și moderat, izolat cu unele intensificări, îndeosebi pe crestele montane. Stratul de zăpadă măsurat la ora 20.00 era de până la 30 cm în zona montană înaltă (Bâlea Lac) și izolat în Transilvania până la 2 cm. La ora 06 se înregistrau valori termice cuprinse între -7 grade la Întorsura Buzăului, Sfântu Gheorghe (Covasna) și Târgu Secuiesc și 10 grade la Dumbrăvița de Codru, Șiria, Sulina, Sfântu Gheorghe (Deltă) și Mangalia.

**Observație:** de ieri, de la ora 06:00, au fost în vigoare 17 atenționări cod galben pentru fenomene meteorologice periculoase imediate, emise după cum urmează: 9 de SRPV Sibiu, 4 de SRPV Cluj, 3 de SRPV Bacău și 1 de SRPV Timișoara.

**La Bucureşti,** vremea a fost frumoasă și deosebit de caldă pentru această dată. Temperatura maximă a fost de 12 grade la Filaret și de 13 grade la Afumați și Băneasa. Cerul a fost variabil, iar vântul a sufla în general slab. La ora 06.00 se înregistrau -4 grade la Băneasa, -1 grad la Afumați și 0 grade la Filaret.

**3. Prognoza meteorologică în intervalul 10.12.2019, ora 08.00 –11.12.2019, ora 8.00**

**În ţară,** în regiunile vestice și nord-vestice cerul va fi mai mult noros, pe arii restrânse va ploua slab, iar la munte se vor semnala precipitații mixte. În restul teritoriului cerul va fi variabil, cu înnorări îndeosebi noaptea, iar ceață asociată cu burniță va fi local și temporar. Punctiform vor fi posibile depuneri de polei. Vântul va sufla slab și moderat. Valorile termice vor fi mai mari decât mediile climatologice specifice datei în cea mai mare parte a țării; maximele se vor încadra, în general, între 3 și 13 grade, iar cele minime între -3 și 8 grade.

**La Bucureşti,** cerul va fi variabil, mai mult noros noaptea. La începutul, dar mai ales la sfârșitul intervalului, vor fi condiții de ceață. Vântul va sufla slab până la moderat. Temperatura maximă va fi de 6...9 grade, iar cea minimă de 1...2 grade.

**4. Buletin nivometeorologic pentru perioada 10-12.12.2019**

În zona montană, stratul de zăpadă măsura în 09.12. 2019, la ora 14:00: 31 cm la Bâlea-Lac, 17 cm în Țarcu și Călimani, 15 cm la Vf. Omu, 12 cm la Stâna de Vale, iar în restul masivelor acesta era sub 10 cm. Sub 1500 m în Meridionali și în grupa sudică a Orientalilor stratul de zăpadă este topit în mare parte.

Vremea se va răci. Cerul va fi temporar noros. Cu totul izolat în cursul zilei de 10 decembrie și local în cursul zilelor de 11-12 se vor semnala predominant ninsori, trecător

precipitații mixte la altitudini joase. În noaptea de 9-10 decembrie și pe data de 10 vântul va sufla slab până la moderat, cu intensificări trecătoare pe creste, și va prezenta intensificări în zilele de 11-12 decembrie din sector sud-estic, cu rafale ce vor atinge și depăși 70-80 km/h pe creste, în special în Meridionali și Orientali. La peste 1800 m temperaturile maxime se vor situa în general între -6 și +1 grad, iar cele minime în general între -8 și -3 grade.

Stratul de zăpadă este mai însemnat la peste 1800 m în Carpații Meridionali. Stratul este

umezit și, cu răcirea treptată a vremii, se va compacta și stabiliza. În zonele adăpostite însă, stratul poate avea dimensiuni mai mari și în condiții de supraîncărcări mari se pot declanșa izolat avalanșe de mici dimensiuni.

***II. CALITATEA APELOR***

**Pe Marea Neagră**

**A.B.A. Dobrogea Litoral** revine cu informaţii despre nava încărcată cu 14.600 capete ovine eșuată la data de 24.11.2019 în acvatoriul Portului Midia, jud. Constanţa.

Comparând rezultatele analizelor probelor de apă prelevate în data de 05.11.2019 cu valorile caracteristice Mării Negre, respectiv cu limitele naționale, se constată că proba de apă prelevată din **acvatoriul Portului Midia – Babord și Tribord navă Queen Hind** are valori caracteristice apelor costiere. Datorită procesului de diluție, la data prelevării probei **nu se constată o modificare a parametrilor analizați la distanța de aproximativ 50 m de navă, fenomenul de poluare, la această dată, fiind localizat în imediata apropriere a navei.**

Inspectorii din cadrul S.G.A. Constanța – A.B.A.D.L. monitorizează vizual linia țărmului, pe sectorul Corbu–Năvodari II, în vederea identificării de cadavre animaliere. Până la data de 09.12.2019 nu au fost identificate cadavre de oi.

Administrația Bazinală de Apă Dobrogea Litoral va monitoriza calitatea apei din acvatoriul Portului Midia săptămânal și va reveni cu informații despre evoluția fenomenului.

**Pe fluviul Dunărea**

**A.B.A. Dobrogea Litoral** revine cu informaţii despre poluarea cu produs petrolier din ziua de 07.12.2019 a Canalului Poarta Albă-Midia Năvodari, în dreptul bornei 39 a CONPET S.A., mal stâng, jud. Constanţa.

Inspectorii A.B.A. Dobrogea Litoral care s-au deplasat la faţa locului pentru investigaţii au constatat prezenţa unor irizaţii de produs petrolier în interiorul barajului absorbant montat la mal. Prezenţa produsului petrolier a fost semnalată și în două foraje de observaţie aflate la cca 15 m de malul canalului.

**Măsuri:**

-a fost instalat un baraj flotant antipoluant suplimentar (cca 40 m), în exteriorul acestuia nesemnalându-se irizaţii;

-CONPET S.A. a intervenit cu o formaţie de 12 muncitori, o vidanjă, un săpător și un excavator, efectuând lucrări de decopertare a conductei din zonă pentru identificarea unor eventuale surse de poluare;

-de asemenea, pentru depoluare a intervenit si S.C. ENVIROTECH S.R.L. (au fost administrate cca 100 kg de material absorbant pentru neutralizarea irizaţiilor).

A fost întocmit proces verbal de constatare în care s-au stabilit următoarele măsuri:

-se vor efectua lucrări pentru decolmatarea celui de al treilea puţ de observaţie;

-se vor vidanja puţurile de observaţie;

-se vor administra substanţe absorbante biodegradabile pentru neutralizarea irizaţiilor.

Zona va rămâne sub monitorizarea reprezentanţilor CONPET S.A. și S.C. ENVIROTECH S.R.L. Se va reveni cu informaţii.

Pe râurile interioare nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 06-08.12.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

**A.R.B.D.D. Tulcea** informează că în data de 09.12.2019, în jurul orei 14:00, a fost semnalat un incendiu de vegetaţie în nordul Lacului Fortuna, pe raza Districtului Ecologic Maliuc. Se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Dispecer,

Iulian CRISTEA